Presidenti  Barak Obama shpalos strategjinë e rishikuar të luftës në Afganistan
Presidenti ka urdhëruar 30 mijë trupa shtesë për të mundur Talebanët dhe ekstremistët e Al Kaidës dhe për rikthyer stabilitetin në vend
Pas disa muajsh pune, preidenti Obama ka njoftuar planin e tij për dislokimin e trupave shtesë në Afganistan. Ai shpalosi strategjinë e tij në Akademinë Ushtarake Amerikane West Point në Nju Jork mbrëmjen e së martës, ndërkohë që mbarë vendi ndoqi fjalimin në televizion. Forcat shtesë do tu shtohen rreth 68 mijë trupave që ndodhen në Afganistan dhe disa dhjetëra mijëra trupave aleate. Presidenti mbajti fjalimin ndërkohë që mbështetja amerikane për luftën vazhdon të bjerë. Një anketë e re nga organizata Gallup tregon se vetëm 35 përqind e amerikanëve të anketuar mbështesin mënyrën sesi presidenti Obama po trajton luftën, 55 pëqind janë kundër. Në fjalimin e tij, zoti Obama tha se Afganistani nuk ka humbur por ka bërë hapa prapa për disa vite. Ai tha se Al Kaida po planifikon akte të reja terrori nga streha e sigurtë përgjatë kufirit Afgano-Pakistanez me mbështetjen e Talebanëve. Presidenti u kërkoi vendeve aleate që të kontribojnë me më shumë trupa për të luftuar në Afganistan dhe tha se ai ka besimin se ato do ta bëjnë këtë. Zoti Obama tha se strategjia e tij do të mundësojë kthimin e trupave në Amerikë nga mesi i vitit 2011, në varësi të kushteve në terren. Ky aspekt i planit mesa duket do të shkaktojë kundërshtime nga republikanët në kongres, shumë prej të cilëve janë kundër caktimit të datës për tërheqjen. Një mision i rendësishëm i trupave do të jetë trajnimi i forcave afgane që të marrin përsipër luftën kundër Talebanëve dhe të mbrojnë sigurinë e vendit të tyre. Ndërkohë që shumica e Talebanëve ndodhen në Pakistan, presidenti theksoi nevojën e vazhdimit të partneritetit me qeverinë e Islamabadit. Nismat civile do të luajnë një rol të madh në strategjinë amerikane, kryesisht në zhvillimin e bujqësisë së rajonit, arsimin dhe ekonominë. Zoti Obama tha gjithashtu se Uashingtoni do të kërkojë përmirësimin e qeverisjes nga Afganistani dhe Pakistani. Presidenti tha se strategjia e re në Afganistan do ti kushtojë Amerikës rreth 30 miliard dollarë në vitin që vjen dhe tha se do të punonte nga afër me Kongresin për të adresuar koston ndërkohë që mundohet të rimëkëmbë ekonominë e përfshirë nga recesioni. Gjatë muajve të fundit zoti Obam zhvilloi disa takime me këshilltarët e tij ushtarakë dhe të politikë, përfshi komandantë nga vija e frontit në Afganistan. //kh//